
ANN MCINTOSH

Julemirakelet

Denne oversettelsen er redigert av: Jeanita Edholm

Miniserie: Jordmødrene i Carey Cove


La deg rive med av julestemning og romantikk i miniserien Jordmødrene i Carey Cove. Dette er tredje bok i serien.

Kjære leser,

Jeg har en venn hjemme i Jamaica som vokste opp i Cornwall, og jeg har alltid vært fascinert av fortellingene hennes om det spennende området. Det er et av mange steder som står på listen over steder jeg vil besøke, så jeg ble overlykkelig da jeg ble spurt om å delta i serien Jordmødrene i Carey Cove. Innen jeg var ferdig med å skrive denne boken, hadde jeg kjempelyst til å bestille flybillett og tilbringe julen der!

Paret mitt, Nya og Theo, kunne aldri ha forestilt seg at julen deres ville inkludere en nydelig liten jentebaby som ble etterlatt på sykehustrappen. Ei heller alle endringene Hope, som de kaller henne, ville skape i livene – og forholdet – deres! Det er det perfekte julemirakelet for to mennesker som fortjener det lille ekstra som julehøytiden bringer med seg.

Jeg håper at du blir like glad i Nya, Theo og Hope som jeg er, og at Julemirakelet gir deg en varm og god følelse.

Må roen, gleden og helsen være på din side i år, og i mange år fremover.

Ann McIntosh


Til Mary-Eve som elsker juleromaner aller mest. Takk for vennskapet og støtten din!

Nya Ademi tok av seg lesebrillene og blunket raskt. Vanligvis trengte hun ikke å ta dem på seg med en gang hun kom på jobb, men denne morgenen hadde hun våknet med kløende øyne, som om hun hadde grått i løpet av natten. Hun hadde ikke klart å sovne igjen, og hadde møtt på jobb latterlig tidlig.

Hun kunne ikke huske drømmene sine, men det var selvsagt mulig at hun hadde felt noen tårer. Dagen før hadde tross alt vært følelsesladet, selv om hun ikke ville klassifisere den som trist, egentlig. Noen ganger hadde hun til og med ledd.

Som da vinden hadde dyttet henne langs fortauet, og hun hadde holdt de blanke ballongene i snorene for at de ikke skulle blåse bort i det stormfulle høstværet.

Hun hadde fnist, og hun hadde fortsatt å fnise for seg selv da hun svingte inn på kirkegården og gikk bort til Jims grav.

Jims femtiårsdag.

Han har vært borte i nesten tjue år.

Selv om Jim alltid var i hjertet hennes, hadde hun det som regel bra.

Hun gikk aldri til Jims grav på minnedagen. Den ellevte november gikk hun til bautaen her i Carey Cove for å vise respekt for alle menn og kvinner som hadde tjenestegjort. Jims dag var alltid den første desember.

Bursdagen hans.

Og det hadde gått såpass lang tid at hun ikke trengte å dra hvert år, så nå holdt hun turene til milepæler. Hans førtiende og førtifemte. I går fylte han femti.

Mens hun satt der, alene ved graven, tenkte hun på ham på en måte hun ikke tillot seg selv å gjøre ellers.

Hun husket smilet hans, latteren og ømheten. Hvordan han hadde brydd seg så inderlig om henne og familien sin. Om planene de hadde lagt.

Kanskje var det derfor ikke overraskende at selv om hun ikke hadde følt seg trist i går, hadde savnet kommet snikende mens hun sov.

Hun skjøv brillene opp på nesen og rettet oppmerksomheten mot timeplanen hun hadde jobbet med. Som sjefsjordmor på Carey Cove hyttesykehus måtte hun fordele arbeidsmengden jevnt. Hun hadde en ny jordmor – Kiara – som fungerte bra, og en praktikant – Lorna – som trengte hennes støtte. En annen jordmor, Marnie, var ute i fødselspermisjon, og vikaren hennes var forsinket i ytterligere to uker, så Nya måtte sjonglere for å holde jordmorsenteret og fødeavdelingen i gang på en effektiv måte.

Da noen banket på kontordøren, var det nesten en lettelse å bli avbrutt, men hun ble overrasket over at det ikke var en av kollegaene, men moren, som kom inn.

Det var i øyeblikk som dette, at hun forstod hvorfor en av venninnene hennes fra sykepleierskolen hadde sammenlignet moren med en orisa. Med sin vidunderlig rettryggede holdning og mørke hud som, så hun ut som selve symbolet på en afrikansk gudinne.

Selv om Nya hadde arvet morens hudfarge og fyldige, formfulle figur, visste hun at hun ikke hadde den eldre damens kongelige fremtoning.

«Mamma, hva gjør du her så tidlig? Klokken er bare litt over seks.»

«Jeg var på vei til Penzance for å delta på tekstilseminaret, men jeg ville gjerne treffe deg. Jeg var innom hytta di og skjønte at du ikke var hjemme, så jeg kom hit. Du burde virkelig låse ytterdøren når du er her alene så tidlig.»

Nya rynket på nesen.

«Dette er Carey Cove, mamma. Ikke akkurat et farlig sted.»

Ionas hevede øyenbryn talte sitt tydelige språk, men hun fortsatte ikke diskusjonen. I stedet sa hun: «Jeg ville vise deg dette.»

Hun hadde kneppet opp den jegergrønne kåpen mens hun snakket, og da hun åpnet den, gispet Nya og klappet da hun fikk se morens genser.

«Du er ferdig med den! Den er nydelig!»

Moren smilte og kastet et blikk ned på plagget. «Akkurat i tide, også.»

Iona hadde jobbet med et nytt strikkemønster, med to afrikanske stoffer – aso oke og kente – som inspirasjon. Nya visste hvor mye arbeid hun hadde lagt ned for å få det ferdig i tide til presentasjonen på universitetet, som skulle holdes av en tilreisende ekspert på afrikanske tekstiler og veving.

«Nå vil jeg ha en», sa hun.

Moren lo og ristet på hodet. «Du vet hvor dårlig jeg er til å skrive mønstre, men hvis du vil se på notatene mine og prøve selv …»

Nya kunne ikke la være å fnise ved tanken.

«Da trenger jeg en tolk», svarte Nya og lo fortsatt.

Moren smekket med tungen, men smilte fortsatt da hun satte seg ned i besøksstolen. Så bleknet smilet, og Nya ble møtt av et skarpt, gjennomtrengende blikk og et nikk med hodet mot den andre siden av skrivebordet. Det minnet henne på hvorfor Iona Bradfords universitetsstudenter hadde vært livredde for professoren i engelsk litteratur og afrikastudier. Pensjonisttilværelsen hadde ikke dempet det harde blikket.

«Hvordan gikk det i går?»

Nya hadde ikke sagt at hun skulle til kirkegården, men var ikke overrasket over at moren gjettet hvor hun hadde vært. Det som overrasket henne, var at moren hadde tatt det opp. De siste fem årene, helt siden de hadde kranglet om Nyas tilsynelatende manglende vilje til å involvere seg i et nytt forhold, hadde de unngått å snakke om Jim.

«Jeg har ikke noe imot at du har bestemt deg for ikke å få barn, selv om jeg føler at du ville blitt en fantastisk mor», hadde moren sagt den gangen. «Men du har låst deg selv – hjertet ditt – inne, og det er ikke sunt.»

«Det gikk bra. Jeg fniste til og med litt.»

Da Nya fortalte moren om blomstene, og hva hun trodde Jim ville ha sagt, nikket moren.

«Jeg kan forestille meg reaksjonen hans», svarte hun og trakk på smilebåndet. «Han hadde en fantastisk, om enn særegen, sans for humor. En slik livsglede. Jeg tror ikke han var redd for noe som helst.» Hun nølte, som om hun skulle til å si noe mer, og kastet så et blikk på klokken. «Jeg må komme meg av gårde, ellers kommer jeg for sent til seminaret.»

Nya rundet skrivebordet igjen for å motta morens avskjedskyss og enda et av de gjennomtrengende blikkene. «Jeg har blitt invitert av økonomisjefen til å bli igjen etter seminaret og spise middag med fakultetet og doktor Agyapong, men jeg kan komme tilbake i stedet og møte deg på The Dolphin, hvis du vil.»

Nya ga moren en klem. «Selvsagt ikke, mamma. Jeg ligger etter med papirarbeidet mitt her, så det er nok best at jeg blir sent i kveld og får det gjort. Vi spiser middag som vanlig neste uke.»

Iona hadde en liten hybel i Penzance og en hytte i Carey Cove, og hun delte tiden sin mellom de to stedene. Når hun kom til Penzance og begynte å treffe venner og gamle kolleger, endte det ofte med at hun ble værende noen dager.

Etter å ha fulgt moren ut i vestibylen og gått inn på kontoret igjen, kunne Nya ikke la være å tenke tilbake på samtalen – og på den gamle krangelen.

Hun hadde aldri forstått morens holdning.

Det var som om hun helt hadde glemt at hun aldri giftet seg på nytt etter at faren til Nya døde. Hvorfor var det da så vanskelig å forstå datterens valg? De hadde begge sørget, lenge og inderlig, og søkt trøst og mening i yrkene sine.

Dessuten, tenkte hun mens hun trakk stolen nærmere skrivebordet, selv om hun var interessert i et forhold, var det ikke slik at Carey Cove var overfylt av attraktive menn. Og hun hadde ikke kommet tilbake hit i håp om å finne kjærligheten i barndomsbyen sin.

Og hun var helt fornøyd med det.

Doktor Theo Turner kjørte gjennom de stille gatene i Carey Cove. Verden virket innstilt på å gjøre ham ulykkelig akkurat nå, og selv om det siste halvannet året hadde vært ekstremt vanskelig, nektet han å la ulykkeligheten bli en vane.

Men det var vanskelig å la være, når alt føltes så utrolig urolig og han prøvde – uten å lykkes – å tilpasse seg en ny normal.

Han levde som en fraskilt mann, kjempet mot ensomheten ved å jobbe så hardt han kunne, og vurderte til og med å forlate Carey Cove – et sted han elsket, men ikke lenger følte at han hørte hjemme på.

En lett tåke lå over den pittoreske landsbyen og ga landskapet et spøkelsesaktig preg. Da han nærmet seg hovedveien, så han en bil kjøre forbi i retning Penzance, og han kjente igjen Iona Bradford på det fargerike skautet, men hun var for langt unna til å vinke. Da han kom til sentrum av landsbyen, skimtet han Avis Mitchell på gressplenen, der hun trente en av de tyske gjeterhundene sine.

Hun kikket opp da han passerte, men anerkjente ham ikke.

Colin Duncan var på vei mot den lille butikken og postkontoret. Den eldre mannen vinket og smilte, og Theo løftet hånden, men lurte på om Colins hilsen kom av vennlighet eller bare fortrolighet.

Det var merkelig å ha slike tanker når han hadde bodd i Carey Cove i tjue år – han hadde følt seg helt komfortabel helt til Femi, midt i en krangel, hadde beskyldt ham for å være en gjest i sitt eget hjem.

«Du kommer og går som du vil. Du tilbringer mer tid i Falmouth med pasientene dine enn hjemme med kone og barn. TJ og Gillian kjenner deg knapt, og folk her i Carey Cove enda mindre. Du kunne like gjerne ha slått deg ned på det fordømte sykehuset. Du liker deg nok best sammen med kollegaene dine uansett.»

Svært urettferdig, hadde han tenkt den gangen, og det gjorde han fortsatt. Ja, yrket krevde mye av tiden hans. Mødre og spedbarn fulgte ikke tidsskjemaer – noe han hadde forklart barna sine så snart han trodde de var gamle nok til å forstå det.

Femi hadde tatt avstand fra det også, og beskyldt ham for å prøve å unndra seg ansvaret ved å skyve alt det daglige arbeidet over på henne, og få barna med på det. Det hadde ikke gitt ham noen poeng å påpeke at det var hun som hadde bestemt seg for å gi opp psykologpraksisen sin og bli hjemmeværende mor. Og hans forslag om at hun burde ansette hjelp, slik at ikke alt falt på henne, førte bare til enda en krangel.

Men han hadde vært fast bestemt på å gi barna sine alt det han ikke hadde fått som barn.

Stabilitet.

En far som var en ansvarlig samfunnsborger og kunne gi dem alt de trengte.

Og han hadde også gjort sitt beste for å være der for dem så mye som mulig. De hadde vært på teltturer og familieferier, og han hadde tilbrakt utallige timer på sidelinjen på rugbykamper, på pianokonserter og alle de andre aktivitetene deres. Intellektuelt visste han, til tross for det Femi antydet, at forholdet til barna var solid, men frøene av tvil som hun hadde sådd, hadde blomstret.

Nå følte han seg som en fremmed i sitt eget liv.

Vanligvis ville han nå, i begynnelsen av desember, ha gledet seg til jul. Han planla overraskelser til barna, selv om de begge var voksne – Gillian var allerede ferdig med universitetet og jobbet i London, mens TJ var inne i sitt nest siste år på Cambridge. Han tenkte på å kjøpe juletre og ta seg fri for å pynte det og hytta.

Femi hadde lagt en demper på entusiasmen ved å stenge ham ute fra høytidsfeiringen sammen med barna sine.

«Devi og jeg skal ha en stor familiesammenkomst», hadde hun sagt i telefonen. «Jeg har allerede sagt til barna at de er ventet den 23., og at de kan bli så lenge de vil. Gillian sa at hun skal være tilbake på jobb den 27., men TJ blir her til det er på tide å dra tilbake til universitetet.»

Theos hjerte hadde sunket, og han hadde prøvd å finne den rette måten å uttrykke sin skuffelse på da Femi hadde fortsatt, i den syrlige tonen han kjente så altfor godt.

«Vær så snill, ikke plag barna om å komme for å treffe deg. Det vil bare gjøre dem opprørte. Dessuten er du sikkert glad for det, for da kan du tilbringe så mye tid du vil på St. Isolde’s, og du trenger ikke å tenke på noe annet enn deg selv og pasientene dine.»

Han hadde ikke fortalt henne at han hadde blitt tvunget til å ta fri, siden han hadde jobbet non-stop det siste halvannet året. Femi hadde etter hans mening mer enn nok moro på hans bekostning.

Han hadde i det minste kontoret sitt på Carey House, hvor han kunne gjemme seg, og med mindre han fortalte dem at han var der, ville ingen legge merke til det. På datamaskinen på kontoret hadde han minst et halvt år med medisinske tidsskrifter og studier han hadde lyst til å lese, men ikke hadde hatt tid til. De ville holde hjernen opptatt og forhåpentligvis hindre de deprimerende tankene i å bombardere ham hele dagen.

Vel fremme på sykehusområdet kjørte han rundt til siden av bygningen og parkerte, før han steg ut og hentet kofferten fra baksetet.

Fortsatt dypt inne i tankene nærmet han seg inngangsdøren med nøklene i hånden, klar til å lukke seg selv inn, da han fikk øye på noe på dørstokken.

Det så ut som en lang pakke av et eller annet slag, dekket av et teppe, og da han gikk nærmere, økte pulsen. Så snart han kom til døren, satte han fra seg kofferten og bøyde seg ned for å løfte opp kanten av teppet.

Et par ufokuserte blå øyne blunket opp mot ham, som om de prøvde å finne ut hvem han var. Og så, nesten i sakte film, begynte babyen å gråte.

Det var fortsatt for tidlig til at Hazel kunne være på plass i resepsjonen, så da Nya hørte inngangsdøren til sykehuset skramle, reiste hun seg for å se hvem det var. Det var ikke uvanlig at fødende kom inn til alle døgnets tider, men vanligvis hadde vakthavende jordmor allerede fått beskjed om å komme. Så vidt hun visste, hadde ikke det skjedd.

Og var det et barneskrik?

Uten å vite hva hun skulle tro, økte Nya tempoet, svingte rundt hjørnet inn i resepsjonsområdet og stoppet opp ved synet av Theo Turner, som tilsynelatende slet med å lukke døren etter seg.

Ikke overraskende, siden han hadde en kurv, kofferten og nøklene i hånden – og en svøpt, gråtende baby i den ene armkroken.

Det inkongruente i det hele gjorde at hun ble stående som forsteinet et øyeblikk. Lenge nok til at fødselslegen snudde seg mot henne, og da blikkene deres møttes, gjorde hjertet hennes et merkelig lite rykk som fikk henne til å bli varm i ansiktet.

Hun hadde alltid syntes at Theo var kjekk.

Men siden de hadde møttes da hun kom tilbake til Carey Cove, hadde han alltid vært Theo, Femis ektemann, en uadskillelig del av et par hun kjente godt, så fullstendig utenfor rekkevidde.

«Theo, hva i all verden …?» spurte hun mens hun la fra seg tingene på Hazels skrivebord, og strakte seg instinktivt etter babyen. Den lette vekten i armene, det sammenkrøllede lille ansiktet, de fete tårene som rant nedover de bleke kinnene, alt rørte ved hjertet hennes.

«Barnet lå på dørterskelen», svarte han. Før Nya hadde tatt innover hva han mente, hadde han tatt spedbarnet ut av armene hennes og var på vei mot et av undersøkelsesrommene, slik at Nya måtte trave for å holde tritt med de lange stegene hans. «Jeg vet ikke hvor lenge han eller hun har ligget der ute.»

«Det kan ikke ha vært mer enn ti minutter», sa hun og slo på lyset over undersøkelsesbordet der han hadde lagt babyen. «Moren min gikk for et kvarter siden, og jeg slapp henne ut. Tro meg, ingen av oss ville ha ignorert en kurv på dørterskelen.»

«Jeg så et glimt av Iona da jeg kjørte hit, og jeg er ikke i tvil om at det du sier er sant», svarte han. «Det er umulig at superjordmor Nya ikke ville ha sett deg, eller hva, kjære?»

Han snakket tydeligvis til babyen, men Nya kunne ikke noe for at pusten hennes gikk litt i stå.

Hva i all verden var det som skjedde med henne?

Nya vendte tankene mot det praktiske i situasjonen, akkurat da Theo fikk løsnet teppet og avslørte den varme, rosa pyjamasen under.

«Med mindre moren din er en av dem som ikke følger tradisjonene, antar jeg at du er ei lita jente», fortsatte han, med den samme lave, syngende stemmen hun hadde hørt ham bruke overfor babyer før. «Og du trenger en ren bleie.»

Takknemlig for at hun hadde noe å gjøre, skyndte Nya seg bort til skapet og hentet en ren bleie, et teppe og våtservietter.

«Hvordan er pysjen hennes?» spurte hun, klar til å løpe av gårde for å finne en som passet.

«Fortsatt tørr», svarte Theo, mens han effektivt tørket rumpa til den lille jenta. «Hun ser ut til å være omtrent en uke gammel – ikke sant, kjære? Kjenner du henne igjen?»

«Nei.» Nya ristet på hodet og strøk en finger over den lille, knyttede neven, og deretter over det lysebrune håret. «Jeg er sikker på at hun ikke ble født her. Jeg skal skrive en journal på henne, hvis du kan ta vekt og mål, og så ringer jeg sosialkontoret.»

«Hun ser ut til å være ved god helse», sang Theo mens han kledde på babyen pyjamasen igjen. «Og mamma har pakket deg godt og varmt inn, så det er ikke antydning til hypotermi.»

«Jeg lurer på hva den stakkars moren hennes går gjennom», mumlet Nya. «Hun må ha trodd at dette var hennes eneste mulighet.»

«Ja», sa Theo mens han forsiktig løftet den nå gurglende babyen opp på skulderen. «Og brakte henne til et sted der hun visste at den lille ville være trygg og bli tatt godt vare på.»

Så typisk ham å ikke dømme barnets mor, tenkte Nya mens hun samlet sammen de riktige skjemaene og gikk bort til veiestasjonen, der Theo ventet. Han følte nok det samme som henne, at alle fortjente at tvilen kom dem til gode. Med tanke på noen av de skrekkhistoriene de hadde hørt og sett, hadde moren sannsynligvis gjort sitt aller beste ved å ta med seg babyen til dem.

«Å», sa hun og stirret ned på utklippstavlen hun holdt i hånden. «Hva skal vi kalle henne? Hva med Hope?»

«Perfekt», svarte han. «Spesielt på denne tiden av året.»

Det var noe med en mann med så store hender som Theos som så ømt håndterte en baby, som også fikk Nya til å smelte.

Hun ristet på hodet. Kanskje var det en ettervirkning av morens besøk, eller bare hennes egne tanker tidligere, men dette var ikke tiden for å la tankene vandre.

«Hvis du kan klare deg selv en stund, skal jeg løpe ned på kontoret mitt og ringe Caroline på sosialkontoret. Vi må skaffe Hope et trygt sted å bo til de finner moren hennes.»

Theo sendte henne et blikk som fikk hjertet hennes til å banke og snuble. Så vendte han det mørke, funklende blikket tilbake til babyen, som igjen var trygt plassert i armene hans.

«Selvsagt klarer vi det. Jeg tror jeg er kvalifisert til å ta meg av Hope så lenge det trengs.»

«Strålende», sa Nya, rev seg løs fra hans og Hopes side med større besvær enn hun likte, og gikk ut av døren. Så slo en tanke ned i henne, og hun snudde seg tilbake for å spørre: «Hva gjør du her, forresten? Jeg hørte at du var på ferie.»

Det lille smilet hans bleknet, og blikket ble vaktsomt da han så opp på henne igjen og trakk ubetydelig skuldrene. «Jeg trodde jeg kom inn for å gjøre litt papirarbeid, men det viste seg at jeg egentlig var her for å redde denne lille elsklingen – ikke sant, Hope?»

De hadde vært venner i årevis, men hun visste at Theo hadde unngått henne siden skilsmissen, og hun kunne ikke la være å lure på hvorfor han hadde blitt så kjølig. Han trodde vel ikke at hun hadde lagt an på ham, slik hun hadde hørt at noen av de andre kvinnene i landsbyen hadde gjort? Eller kanskje var det det faktum at hun og Femi, selv om de ikke var gode venner, hadde vært mer enn bekjente?

Hun hadde tenkt at det var best å gi Theo rom, i håp om at han med tiden ville innse at hun var, om ikke på hans side, så i hvert fall en venn, men det virket som om han ikke ville ha noe med henne å gjøre, i det hele tatt.

Og hvis det var det Theo ville, så var det det han skulle få. Så snart de hadde fått Hope på plass, ville Nya sørge for å holde seg på avstand.

Det var nok best slik, med alle de merkelige følelsene han hadde vekket i henne i dag!

Theo så Nya gå sin vei, og fulgte hoftebevegelsene hennes med langt større interesse enn han burde. På en eller annen måte hadde han denne morgenen blitt oppmerksom på henne på en ny, urovekkende måte.

Glimtet i de varme, brune øynene.

Hun var så blid da hun tok på lille Hope og strøk de smale, vakre fingrene over babyens hår.

Den friske duften som steg opp fra håret hennes da hun lente seg tett inntil ham.

Alt det, i tillegg til den smittende fnisingen hun alltid så ut til å prøve å undertrykke, hadde fylt ham med en glede han hadde begynt å tro at han aldri kom til å føle igjen.

Så hadde han satt opp igjen alle barrierene hun så lett hadde glidd bak.

På et eller annet tidspunkt måtte han be om unnskyldning. Det var blitt instinktivt, behovet for å holde avstand mellom seg selv og andre mennesker. Det var mye enklere enn å prøve å finne ut hvem som fortsatt var venner, og hvem som så mistenksomt på ham. Da han innså at ryktene i landsbyen hadde gått, og at folk sannsynligvis snakket om hvordan han hadde blitt sendt på ferie med tvang, hadde han behandlet henne kjølig.

Likevel visste han at han var urettferdig mot Nya, som var den snilleste og mest omsorgsfulle personen han kjente. Han hadde ofte lurt på hvorfor ikke en eller annen heldig mann hadde snappet henne opp for lenge siden, selv om han visste at det kanskje ville være umulig for noen mann å få sjansen til å gjøre det. Alle visste at hun fortsatt var forelsket i mannen sin, selv om det måtte være nærmere tjue år siden han døde.

Theo trodde på evig kjærlighet, så han trodde han forstod det.

Men det var synd. Nya hadde så mye å gi og ville ha blitt en fenomenal mor.

«Jeg var en slemming, ikke sant, Hope?» spurte han den lille jenta, som stirret opp på ham og sugde på den ene hånden. «Vi burde gå til tante Nya og be om unnskyldning, ikke sant? Eller jeg burde i hvert fall det.»

Men han kviet seg for å gå etter Nya. Hun hadde vekket noe dypt inni ham. En slags lengsel han ikke hadde noe med å føle.

Han hadde alltid betraktet henne som en venn, og bare tanken på hvordan det ville være å ta på henne, kanskje til og med kysse henne, gjorde ham forvirret.

Men akkurat nå måtte de samarbeide for å sørge for at Hope fikk den pleien hun trengte, og etter et dypt åndedrag og et raskt kyss på Hopes underarm, gikk han mot Nyas kontor.

Hun snakket fortsatt i telefonen, kastet et raskt blikk på ham da han kom inn døren, og gestikulerte mot stolen på den andre siden av skrivebordet med haken.

«Selvsagt», sa hun i røret. «Selvsagt kan vi det. Hold meg informert. Takk skal du ha.»

Hun tok av seg de firkantede brillene med svart innfatning og gned pekefingeren over det ene øyet.

«Caroline sier at de er helt fulle for øyeblikket, men hun skal begynne å prøve å finne en fosterfamilie til Hope. Hun skal også informere politiet om at dere har funnet henne, og de kommer nok innom senere for å ta imot forklaringene våre. I mellomtiden har hun spurt om vi kan ta oss av Hope her.»

Hope ga fra seg en liten lyd, og Theo så ned. Spedbarnet hadde sovnet med knyttneven i munnen.

«Vel», sa han uten å tenke seg om. «Siden jeg ikke har planlagt noe i dag, kan jeg vel ta meg av henne til Caroline finner et passende sted?»

Ansiktet til Nya lyste opp, og de frodige leppene hennes krøllet seg i et av de varme smilene hennes.

«Det ville vært strålende», sa hun, lente seg tilbake i stolen og svingte den litt fra side til side. «Jeg vet at jordmødrene som snart kommer på jobb, er villige til å holde et øye med henne, men vi er dessverre litt underbemannet, og det er ingen pasienter på fødeavdelingen akkurat nå. Hvis du er villig til å holde øye med henne når hun er våken, kan du gi henne den fysiske kontakten hun trenger.»

Hope rørte seg mot brystet hans. Theo kastet et blikk ned på henne igjen og flyttet henne til en mer komfortabel stilling. Spedbarnet sukket og krøp tettere inntil ham, og han kunne ikke la være å smile til henne.

Da han løftet blikket mot Nya, var det et uttrykk i øynene hennes som fikk ham til å stivne og hjertet til å banke.

Så snudde hun seg mot døren. «Hazel kommer. La oss fortelle henne hva som foregår, så hun ikke får et anfall når politiet kommer på døren.»

Før han rakk å røre seg, var hun på vei ut i korridoren.

